b'\n_START_ARTICLE_\nKimmo Kainulainen\n_START_PARAGRAPH_\nKimmo Juhani Kainulainen (s. 1962) on suomalainen fyysikko ja professori. H\xc3\xa4n on toiminut vuodesta 2012 kosmologian professorina Jyv\xc3\xa4skyl\xc3\xa4n yliopistossa.\n_START_SECTION_\nNuoruus ja uran alku\n_START_PARAGRAPH_\nKimmo Kainulainen kirjoitti ylioppilaaksi Nurmeksen lukiosta. H\xc3\xa4nen kanssaan samalla luokalla opiskelivat my\xc3\xb6s tulevat fysiikan professorit Markku Kuittinen ja Kari Rummukainen. Kuittinen on sittemmin toiminut mikro- ja nanofotoniikan professorina It\xc3\xa4-Suomen yliopiston Joensuun kampuksella (ent. Joensuun yliopisto). Rummukainen puolestaan on ty\xc3\xb6skennellyt Helsingin yliopiston teoreettisen hiukkasfysiikan professorina._NEWLINE_Lukion j\xc3\xa4lkeen Kainulainen opiskeli fysiikkaa Helsingin yliopistossa, josta h\xc3\xa4n valmistui maisteriksi 1987. H\xc3\xa4nen opettajiaan oli mm. tuleva Jyv\xc3\xa4skyl\xc3\xa4n yliopiston fysiikan professori Jukka Maalampi. Kainulaisen teoreettisen fysiikan alaan kuuluva gradututkimus k\xc3\xa4sitteli Higgsin tuottoa e+e- -t\xc3\xb6rm\xc3\xa4yksiss\xc3\xa4.\n_START_SECTION_\nAkateeminen ura\n_START_PARAGRAPH_\nKainulainen v\xc3\xa4itteli 1990 filosofian tohtoriksi Helsingin yliopistosta. H\xc3\xa4nen v\xc3\xa4it\xc3\xb6skirjansa (Aspects of neutrino cosmology) aiheena oli neutriinokosmologia._NEWLINE_Valmistumisen j\xc3\xa4lkeen Kainulainen ty\xc3\xb6skenteli vuosikymmenen ajan p\xc3\xa4\xc3\xa4asiassa ulkomailla. Aluksi h\xc3\xa4n ty\xc3\xb6skenteli 1990\xe2\x80\x931992 K\xc3\xb6\xc3\xb6penhaminassa tutkijana pohjoismaisessa teoreettisen fysiikan tutkimuslaitoksessa Norditassa. Sen j\xc3\xa4lkeen h\xc3\xa4net nimitettiin 1992 Helsingin yliopiston dosentiksi. H\xc3\xa4n kuitenkin jatkoi edelleen uraansa ulkomailla. Vuosina 1992\xe2\x80\x931994 Kainulainen ty\xc3\xb6skenteli post doc-tutkijana Minneapolisin yliopistossa. Sen j\xc3\xa4lkeen h\xc3\xa4n toimi 1994\xe2\x80\x931996 vierailevana tutkijana CERN:iss\xc3\xa4, Sveitsiss\xc3\xa4. Seuraavana vuonna 1997 h\xc3\xa4net nimitettiin vanhemmaksi assistentiksi Helsingin yliopistoon. Toukokuussa 1998 Kainulainen nimitettiin Norditan yliassistentiksi ja h\xc3\xa4n jatkoi virassa vuoteen 2002 asti._NEWLINE_Vuonna 2001 Kainulainen sai nimityksen Jyv\xc3\xa4skyl\xc3\xa4n yliopiston hiukkasfysiikan yliassistentiksi. Kainulaisen ja Jyv\xc3\xa4skyl\xc3\xa4n yliopiston fysiikan laitoksen johtajana toimineen professori Jukka Maalammen ansiosta fysiikan laitoksella teht\xc3\xa4v\xc3\xa4 hiukkastutkimus laajeni vahvoista vuorovaikutuksista kattamaan my\xc3\xb6s heikkojen vuorovaikutusten sektorin. Ensimm\xc3\xa4isin\xc3\xa4 vuosina nimityksen j\xc3\xa4lkeen Kainulaisen teht\xc3\xa4v\xc3\xa4n\xc3\xa4 oli luotava kentt\xc3\xa4teorian ja kosmologian kurssit,ja suunniteltava opetuksen j\xc3\xa4rjest\xc3\xa4minen, koska aihealueet olivat kokonaan uusia tutkimusaloja Jyv\xc3\xa4skyl\xc3\xa4n yliopistossa.\n_START_SECTION_\nProfessoriksi\n_START_PARAGRAPH_\nKainulainen nimitettiin vuoden 2012 alussa kosmologian professoriksi Jyv\xc3\xa4skyl\xc3\xa4n yliopiston fysiikan laitokselle. Professuuri liittyy teoreettisen hiukkasfysiikan ja kosmologian tutkimukseen ja n\xc3\xa4iden alojen opetukseen. Kainulainen oli nimityshetkell\xc3\xa4\xc3\xa4n vasta j\xc3\xa4rjestyksess\xc3\xa4\xc3\xa4n toinen henkil\xc3\xb6, joka nimitettiin Suomessa kosmologian professoriksi. (Ensimm\xc3\xa4inen oli Helsingin yliopistossa vuonna 2001 aloittanut Kari Enqvist).\n_START_SECTION_\nTutkimusura\n_START_PARAGRAPH_\nKosmologina Kainulainen on tutkinut monia kosmologian alaan kuuluvia aiheita. Tutkimuksen avulla Kainulainen on etsinyt vastauksia mm. maailmankaikkeuden laajenemiseen ja aineen ep\xc3\xa4tasaiseen jakautumiseen liittyviin kysymyksiin. H\xc3\xa4nen keskeisi\xc3\xa4 tutkimusintressej\xc3\xa4\xc3\xa4n ovat yleisen kosmologian ohella pime\xc3\xa4\xc3\xa4n energiaan ja pime\xc3\xa4\xc3\xa4n aineeseen liittyv\xc3\xa4t ongelmat sek\xc3\xa4 neutriinofysiikka. Aloittaessaan yliassistenttina Norditassa (1998) Kainulainen tutki parhaillaan s\xc3\xa4hk\xc3\xb6heikkoa baryogeneesi\xc3\xa4 ja kvanttikuljetusteoriaa._NEWLINE_Oppilaidensa Matti Herrasen ja Pyry Rahkilan kanssa Kainulainen on Jyv\xc3\xa4skyl\xc3\xa4n yliopistossa kehitt\xc3\xa4nyt uuden niin kutsutun kentt\xc3\xa4teoreettisen l\xc3\xa4hestymistavan, jonka avulla voidaan tarkastella alkur\xc3\xa4j\xc3\xa4hdyksen j\xc3\xa4lkeisess\xc3\xa4 tihe\xc3\xa4ss\xc3\xa4 ja kuumassa varhaisessa maailmankaikkeudessa tapahtuneita hiukkasfysiikan ilmi\xc3\xb6it\xc3\xa4.'